મુકેશનું મન ધોવાઈ ગયું હતું. લગ્ન કરવાં પરથી જ મન ઊઠી ગયું હતું. છતાંય મા-બાપનું મન રાખવા ના પાડતો નહોતો એમ કોઈ છોકરી જોઈ હા પણ પાડતો નહોતો. એક જગ્યાએ તો બધું બરાબર હતું. ના પાડવાને કોઈ કારણ નહોતું. ત્યાં મુકેશે જ છોકરીને ખાનગીમાં કહેલું, તું સામેથી ના પાડજે અને કહેજેઃ ‘મને મુરતિયો ગમતો નથી !’ આમ કરતાં પાંચ વરસ થઈ ગયાં. મુકેશની ઉંમર પણ થવા આવી હતી. કરસનભાઈનો છોકરો કોઈ છોકરીને ગમાડતો નથી. તેનાં કારણમાં કયાંય લફરું છે. સમાજમાં આવી હવા ફેલાઈ ગઈ હતી તેથી કન્યાના કહેણ આવવા ઓછા થઈ ગયાં હતાં. મુકેશના મન તો ભલું થયું ને ભાંગી ઝંઝાળ….!